Apulaisoikeusasiamiehen määräyksestä tehty tarkastus toteutettiin huhtikuussa Pohjolakodin neljään yksikköön.

Vuonna 2015 Pohjolakodin yksikössä kaksi alle 18-vuotiasta nuorta surmasi miesohjaajan. Teon motiivina oli päästä pakoon.

Koulukotien oloista on sittemmin käyty runsaasti keskustelua ja muun muassa lapsiasiavaltuutettu on ilmaissut huolensa.

Pohjolakodin yksiköihin tehtiin huhtikuussa yllätystarkastus, joka paljasti nuorten kohtelusta useita epäkohtia.

Tarkastajat kävivät Pohjolakodin Salorinteen, Kuuselan, Toukolan ja Koivulehdon yksiköissä. ARI KETTUNEN

Heinäkuussa 2015 Pohjolakodin koulukodit nousivat otsikoihin, kun kaksi koulukotilasta surmasi ohjaajansa Muhoksen yksikössä. Raa ' an surman jälkeen viranomaiset ovat käyneet tekemässä yllätystarkastuksen Pohjolakodin yksiköihin.

Huhtikuun puolivälissä koulukotiyksiköihin tehdyn kaksipäiväisen tarkastuksen aikana tarkastajat keskustelivat 12 yksiköihin sijoitetun lapsen kanssa. Tarkastajat kävivät Pohjolakodin Salorinteen, Kuuselan, Toukolan ja Koivulehdon yksiköissä.

Lapset kertoivat tarkastajille, että henkilöntarkastuksien yhteydessä he kokivat, ettei heidän yksityisyytensä ja intimiteettinsä suojaa huomioitu. Lasten kertoman mukaan ohjaaja saattoi pitää pyyhettä näennäisesti lapsen edessä tämän riisuutuessa tarkastusta varten.

Eristyshuoneeseen joutuneet lapset kertoivat, että heitä oli pidetty kiinni väkisin, kun heidän vaatteitaan oli riisuttu. Ohjaajat perustelivat kiinnipitoa ja riisumista turvallisuudella: Eristyshuoneeseen joutuvalta lapselta täytyi ottaa pois mahdolliset vaaralliset esineet.

- Lapsella voi olla vaatteissaan piilotettuna vahingoittamiseen tarkoitettuja välineitä, perusteluissa kerrotaan.

Tarkastajat huomauttivat, etteivät säännökset oikeuta lapsen riisuttamiseen tai vastentahtoiseen riisumiseen. Raportin mukaan henkilöntarkastuksista tehdyistä selvitysasiakirjoista ei lähtökohtaisesti ilmennyt, mikä oli tarkastukseen johtanut " perusteltu syy epäillä " .

Monista selvityksistä ilmeni, että kyseessä oli rutiiniluonteinen toimenpide esimerkiksi lapsen palatessa kotilomalta.

Lapset kertoivat tarkastajille, että ohjaajat olivat uhkailleet lapsia niskuroinnin tai sääntöjen noudattamatta jättämisen takia lomien menettämisellä tai aikaistetulla huoneeseen menemisellä. Lisäksi uhattiin lyhentää niin kutsuttua lenkkiaikaa.

Jokaisella yksikön lapsella oli lupa ulkoilla 15-60 minuuttia päivässä. Lasten mukaan lenkkioikeus saatettiin toisinaan poistaa, jos lapsi oli ohjaajien mielestä tehnyt jotain väärää. Joissakin yksiköissä lapset saivat ulkoilla vain laitoksen välittömässä läheisyydessä.

Monet lapset ilmoittivat jättävänsä lenkin väliin, jos sille annettiin aikaa vain 15 minuuttia. Yksi lapsi kertoi tarkastajille, ettei tämä ollut neljään kuukauteen ollut ulkona koulumatkoja kuin pelkät koulumatkat.

Provosointia ja rajoittamista

Lapset kertoivat tarkastajille, etteivät he uskalla kertoa omista vaikeista asioistaan ohjaajille, koska kertomukset kirjattaisiin ylös ja niitä voitaisiin käyttää heitä vastaan. Eräs lapsi oli todennut, ettei uskalla kertoa ohjaajille asioistaan, koska ohjaajat saattaisivat alkaa vihata tätä.

Lisäksi lapset kertovat kokeneensa, että ohjaajat provosoivat näitä tahallaan. Nämä väitteet kumottiin toteamalla ohjaajien vitsailevan.

Juttu jatkuu kuvan jälkeen.

Vuonna 2015 alle 18-vuotiaat nuoret surmasivat Muhoksella sijaitsevassa Perhekoti Metsolassa vuonna 1957 syntyneen miesohjaajan. ARI KETTUNEN

Raportissa esiteltävistä asiakaskirjoista käy ilmi tapaus, jossa kiihtyneessä tilassa ollutta lasta oli provosoitu. Lapsi oli jättänyt siivoamisen kesken ja mennyt omaan huoneeseensa, mistä tämä oli tultu hakemaan.

Lasta oli fyysisesti pakotettu siivoustöihin useita kertoja saman illan aikana. Tilanne oli eskaloitunut niin, että lapsi oli kahden kiinnipidon kautta viety eristykseen.

Tarkastajien mukaan ei ole mahdollista tulkita tapausta niin, että kiinnipito olisi ollut lastensuojelulain tarkoittamalla tavalla välttämätöntä.

- Kirjauksista ilmenee, että aikuiset ovat omalla toiminnallaan, ryhtyessään nostamaan lasta fyysisesti ylös sängystä, aiheuttaneet sen, että lapsi on suuttunut ja potkinut ohjaajia kohti, kerrotaan raportissa.

Raportin mukaan asiaan liittyvistä kirjauksista ei ilmene, että ennen kiinnipitoa lasta olisi pyritty rauhoittamaan lievemmillä toimilla.

Tarkastajille kävi ilmi, että joissakin Pohjolakodin yksiköissä on vallinnut kulttuuri, jossa ohjaajat ottavat lapsen kiinnipitoon sellaisissakin tilanteissa, joissa se ei ole välttämätöntä. Kiinnipitoon joutumiseen on raportin mukaan riittänyt esimerkiksi se, ettei lapsi ole toiminut ohjaajan toimimalla tavalla tai uhmannut tämän käskyä.

Tarkastajat muistuttavat, ettei kiinnipitoa voida koskaan käyttää rangaistuksena lapsen käytöksestä tai sääntöjen noudattamisesta kieltäytymisestä. Tarkastajat kiinnittivät huomiota myös siihen, että lasten töihin kuului " tavanomaisesta kotikasvatuksesta poikkeava määrä " laitoksen tilojen siivoamista.

Rajoituksia ilmeni myös kauppakäynneillä. Lasten rahat ja maksukortit olivat ohjaajien hallussa, ja kauppareissuilla ohjaaja antoi lapselle kortin vasta ennen maksusuoritusta kaupan kassalla. Purukumin ostaminen ja syöminen on kiellettyä, mutta perusteita tälle säännölle ei ilmene.

Oli kivaa jutella jollekin

Tarkastajien lasten kanssa käymistä keskusteluista kuulsi läpi lasten kokema yksinäisyys ja tylsyys.

- Oli kivaa jutella jollekin, oli yksi lapsista todennut tarkastajille keskustelun päätteeksi.

Useat lapset luonnehtivat Pohjolakodin olevan kuin vankila.

Eräässä yksikössä on sääntö, jonka mukaan yhteisissä tiloissa olevaa televisiota katsellessa televisio täytyy sammuttaa, jos paikalta poistuu hetkeksi - esimerkiksi vessakäynnin ajaksi. Jos tätä sääntöä ei noudata, kukaan koko yksiköstä ei saa enää sinä iltana katsoa televisiota.

Tarkastajille monet lapset kertoivat kokevansa, että he tekevät aina väärin.

- Tääl nuoret vaan yrittää selviytyy, ne nielee kaiken sen paskan olon ja on zombina omis huoneis, oli eräs nuori todennut.

Lapset on saatettu pakottaa huoneisiinsa aikaisemmin, jos nämä rikkoivat sääntöjä. Lasten asiakirjojen perusteella " aikaistetun " on saanut heti, jos lapsi on herännyt esimerkiksi muutaman minuutin yli seitsemän, vaikka herätys on ollut tasalta.

Päiväunia lapset eivät joissakin yksiköissä saa nukkua. Lasten kertoman mukaan ohjaajat vievät sängyn pois huoneesta, jos lapsi yllätetään nukkumasta päiväunia. Sängyn sai takaisin vasta illalla.

Lapsilla ei myöskään kertomansa mukaan ole harrastuksia koulukodeissa. Raportin perusteella lapset ovat toivoneet ohjaajilta harrastusmahdollisuuksia, mutta saaneet vastaukseksi vain " katsotaan " . Koulukodissa järjestetään lapsille sählyvuoroja tai liikuntakerhoja muutaman kerran viikossa.

Myös lasten yhteydenpitoa näiden läheisiin on rajoitettu eri yksiköissä ilman, että asioista on erikseen tehty yhteydenpidon rajoittamista koskevaa päätöstä.

Juttu jatkuu kuvan jälkeen.

Tarkastajien mukaan lapsissa oli tyytymättömyyden lisäksi aistittavissa oli eräänlaista alistumista omaan kohtaloon. Kuvituskuva. ARI KETTUNEN

Tietoisia maineesta

Pohjolakodin johtajan mukaan lasten esiin nostama tylsyys ja tekemisen puute on tiedostettu. Harrastusten aloittamiseen kodeissa liitetään johtajan mukaan ajatus " arjen sujumisesta " .

Päiväunikieltoon johtaja ottaa kantaa toteamalla, että jotkut lapset tarvitsevat tukea koulunkäyntiin ja voivat protestoida menemällä sänkyyn tehtävien tekemisen sijaan.

- Näissä tilanteissa sänky on hetkellisesti nostettu pois lapsen huoneesta, jotta koulutehtäviin keskittyminen ei häiriinny, johtaja kertoo raportissa.

Pohjolakodin johtaja toteaa, että Pohjolakodissa ollaan " tietoisia omasta maineesta " .

Johtajan mukaan henkilöntarkastuksesta ja siihen liittyvistä menettelytavoista on keskusteltu yksiköiden kanssa paljon.

Apulaisoikeusasiamies edellyttää, että Pohjolakoti ilmoittaa, mihin toimenpiteisiin se ryhtyy. Selvitys tulee toimittaa apulaisoikeusasiamiehelle syyskuun 28. päivä mennessä.

Raportista uutisoivat ensin Kaleva ja Helsingin Sanomat.